**Potvarkis**

**DĖL PASVALIO RAJONO GRŪŽIŲ VAIKŲ GLOBOS NAMŲ DIREKTORIAUS (1120 02) PAREIGYBĖS APRAŠYMO PATVIRTINIMO**

2021 m. rugsėjo 2 d. Nr. MV-48

Pasvalys

Vadovaudamasis Lietuvos Respublikos vietos savivaldos įstatymo 18 straipsnio 1 dalimi, 20 straipsnio 2 dalies 16 punktu ir 4 dalimi, Lietuvos Respublikos valstybės ir savivaldybių įstaigų darbuotojų darbo apmokėjimo ir komisijų narių atlygio už darbą įstatymo 4 straipsnio 3 ir 4 dalimis, Lietuvos Respublikos socialinių paslaugų įstatymo 19 straipsnio 8 dalimi, Valstybės ir savivaldybių įstaigų darbuotojų, išskyrus mokytojus, pareigybių aprašymo metodika, patvirtinta Lietuvos Respublikos socialinės apsaugos ir darbo ministro 2017 m. balandžio 12 d. įsakymu Nr. A1-177 „Dėl Valstybės ir savivaldybių įstaigų darbuotojų, išskyrus mokytojus, pareigybių aprašymo metodikos patvirtinimo“ (su visais aktualiais pakeitimais), Pasvalio rajono Grūžių vaikų globos namų nuostatais, patvirtintais Pasvalio rajono savivaldybės tarybos 2011 m. spalio 26 d. sprendimu Nr. T1-125 „Dėl Pasvalio rajono Grūžių vaikų globos namų nuostatų patvirtinimo“(Pasvalio rajono savivaldybės tarybos 2017 m. rugsėjo 27 d. sprendimo Nr. T1-188 redakcija), atsižvelgdamas į Lietuvos profesijų klasifikatorių LPK 2012, patvirtintą Lietuvos Respublikos ūkio ministro 2013 m. kovo 6 d. įsakymu Nr. 4-171 „Dėl Lietuvos profesijų klasifikatoriaus LPK 2012 patvirtinimo“ (su visais aktualiais pakeitimais), Socialinės globos normų aprašo, patvirtinto Lietuvos Respublikos socialinės apsaugos ir darbo ministro 2007 m. vasario 20 d. įsakymu Nr. A1-46 **„**Dėl Socialinės globos normų aprašo patvirtinimo“ (Lietuvos Respublikos socialinės apsaugos ir darbo ministro 2012 m. gruodžio 11 d. įsakymo Nr. A1-566 redakcija) (su visais aktualiais pakeitimais), 1 priedo „Likusių be tėvų globos vaikų, socialinę riziką patiriančių vaikų, vaikų su negalia ilgalaikės (trumpalaikės) socialinės globos normos, taikomos vaikų socialinės globos namams, vaikų su negalia socialinės globos namams, specializuotiems slaugos ir socialinės globos namams ir bendruomeniniams vaikų globos namams“ 18.1 punktą:

1. Tvirtinu Pasvalio rajono Grūžių vaikų globos namų direktoriaus (1120 02) pareigybės aprašymą (pridedama).

2. Pripažįstu netekusiu galios Pasvalio rajono savivaldybės mero 2017 m. birželio 23 d. potvarkį Nr. MV-38 „Dėl Pasvalio rajono Grūžių vaikų globos namų direktoriaus (1120 02) pareigybės aprašymo patvirtinimo“.

Potvarkis gali būti skundžiamas Pasvalio rajono savivaldybės merui (Vytauto Didžiojo a. 1, 39143 Pasvalys) Lietuvos Respublikos viešojo administravimo įstatymo nustatyta tvarka arba Lietuvos administracinių ginčų komisijos Panevėžio apygardos skyriui (Respublikos g. 62, 35158 Panevėžys) Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka arba Regionų apygardos administraciniam teismui, skundą (prašymą, pareiškimą) paduodant Regionų apygardos administracinio teismo Kauno (A. Mickevičiaus g. 8A, 44312 Kaunas), Klaipėdos (Galinio Pylimo g. 9, 91230 Klaipėda), Panevėžio (Respublikos g. 62, 35158 Panevėžys) arba Šiaulių (Dvaro g. 80, 76298 Šiauliai) rūmuose, Lietuvos Respublikos administracinių bylų teisenos įstatymo nustatyta tvarka per vieną mėnesį nuo jo paskelbimo arba įteikimo suinteresuotai šaliai dienos.

Savivaldybės meras Gintautas Gegužinskas

PATVIRTINTA

Pasvalio rajono savivaldybės mero

2021 m. rugsėjo 2 d. potvarkiu Nr. MV-48

**PASVALIO RAJONO GRŪŽIŲ VAIKŲ GLOBOS NAMŲ DIREKTORIAUS (1120 02) PAREIGYBĖS APRAŠYMAS**

**I SKYRIUS**

**PAREIGYBĖ**

1. Pasvalio rajono Grūžių vaikų globos namų (toliau – Globos namai) direktorius (1120 02) pagal pareigybių grupę yra biudžetinės įstaigos vadovas (toliau – Direktorius).

2. Pareigybės lygis – A1.

**II SKYRIUS**

**SPECIALŪS REIKALAVIMAI ŠIAS PAREIGAS EINANČIAM DIREKTORIUI**

3. Direktorius, einantis šias pareigas, turi atitikti šiuos specialius reikalavimus:

3.1. turėti aukštąjį universitetinį išsilavinimą su magistro kvalifikaciniu laipsniu ar jam prilygintą išsilavinimą;

3.2. turėti ne mažesnę kaip 2 metų vadovaujamo darbo patirtį arba ne mažesnę kaip 3 metų profesinę darbo patirtį socialinių paslaugų organizavimo ir teikimo srityje. Vadovaujamo darbo patirtis apskaičiuojama sumuojant laikotarpius, kai buvo vadovaujama įmonėms, įstaigoms ir organizacijoms ir (ar) jų padaliniams;

3.3. išmanyti ir gebėti taikyti Lietuvos Respublikos įstatymus, Lietuvos Respublikos Vyriausybės nutarimus, kitus teisės aktus, reglamentuojančius vaiko teisių apsaugą, socialinių paslaugų veiklos planavimą, organizavimą ir vykdymą, socialinių paslaugų įstaigų administravimą ir finansavimą, kokybės vertinimą ir kontrolę, darbo santykių organizavimą;

3.4. turėti pedagogikos, psichologijos, socialinio darbo bei slaugos žinių; žinoti socialinės paramos politikos, vaiko teisių apsaugos, ekonomikos, teisės, vadybos, finansų, personalo valdymo, administravimo bei darbo santykių reguliavimo pagrindus ir gebėti taikyti šias žinias organizuojant bei planuojant socialinių paslaugų veiklą;

3.5. išmanyti Dokumentų rengimo taisykles, Dokumentų tvarkymo ir apskaitos taisykles, mokėti dirbti su „Microsoft Office“ programiniu paketu (MS Word, Excel, Outlook, Internet Explorer).

**III SKYRIUS**

**ŠIAS PAREIGAS EINANČIO DIREKTORIAUS FUNKCIJOS**

4. Šias pareigas einantis Direktorius vykdo šias funkcijas:

4.1. planuoja ir organizuoja Globos namų veiklą, atsako už Globos namams pavestų funkcijų vykdymą, nustatytų tikslų ir uždavinių įgyvendinimą;

4.2. pagal savo kompetenciją leidžia įsakymus, organizuoja ir kontroliuoja jų vykdymą;

4.3. Lietuvos Respublikos darbo kodekso ir kitų teisės aktų nustatyta tvarka priima į darbą ir atleidžia iš jo Globos namų darbuotojus, atlieka kitas personalo valdymo funkcijas; užtikrina Globos namų darbuotojams tinkamas ir saugias darbo sąlygas;

4.4. pagal kompetenciją sudaro sutartis Globos namams keliamiems veiklos tikslams ir uždaviniams įgyvendinti bei funkcijoms vykdyti;

4.5. tvirtina Globos namų struktūrą, pareigybių sąrašą, neviršijant Pasvalio rajono savivaldybės (toliau – Savivaldybė) tarybos nustatyto didžiausio leistino pareigybių (etatų) skaičiaus, nustato darbuotojų darbo užmokestį bei kitas darbo apmokėjimo sąlygas, neviršydamas darbo užmokesčiui skirtų lėšų;

4.6. planuoja Globos namų žmogiškuosius, materialiuosius ir finansinius išteklius bei užtikrina efektyvų jų panaudojimą; vadovaudamasis teisės aktų reikalavimais, rengia Globos namų strateginius ir veiklos planus; didina ar mažina Globos namų teikiamų paslaugų kiekį bei įvairovę, rengia ir tvirtina Globos namų padalinių nuostatus, koordinuoja jų veiklą;

4.7. teikia Savivaldybės tarybai tvirtinti didžiausią leistiną darbuotojų skaičių, metinę veiklos ataskaitą, Globos namų nuostatus ir jų pakeitimus, socialinės globos kainą ir kitas normas, nustatytas Lietuvos Respublikos teisės aktuose Globos namų veiklos vykdymui;

4.8. yra asignavimų valdytojas ir vykdo jam pavestas pareigas, vadovaudamasis Lietuvos Respublikos biudžeto sandaros įstatymu. Teisės aktų nustatyta tvarka valdo, naudoja Globos namų turtą, lėšas ir jais disponuoja, užtikrina optimalų jų valdymą ir naudojimą, vykdo su tuo susijusias finansines operacijas, pasirašo banko pavedimus, įgaliojimus ir kitus dokumentus;

4.9. užtikrina racionalų ir taupų lėšų ir turto naudojimų, veiksmingą Globos namų vidaus kontrolės sistemos sukūrimą, jos veikimą ir tobulinimą;

4.10. teisės aktų nustatyta tvarka organizuoja prekių ir paslaugų viešuosius pirkimus;

4.11. atsako už buhalterinės apskaitos organizavimą, ataskaitų rinkinių rengimą pagal Lietuvos Respublikos viešojo sektoriaus atskaitomybės įstatymo ir kitų teisės aktų reikalavimus bei jų pateikimą nustatytu laiku;

4.12. sudaro patariamąją Direktoriaus instituciją – Globos namų tarybą, kurios nariais gali būti personalo nariai, pedagogai, socialiniai pedagogai, socialiniai darbuotojai ir kitų institucijų atstovai, nuomonę sugebantys reikšti vaikai, kitų Globos namų darbuotojai, Globos namų rėmėjų atstovai, ir tvirtina jos narių skaičių bei nuostatus;

4.13. teisės aktų nustatyta tvarka atstovauja Globos namams valstybės ir savivaldybių institucijose, įstaigose ir kitose organizacijose, bendradarbiauja su šalies ar užsienio fiziniais ir juridiniais asmenimis, su Pasvalio rajono socialinių paslaugų, sveikatos priežiūros, ugdymo įstaigomis, nevyriausybinėmis organizacijomis, seniūnijomis, bendruomenėmis ir kitais partneriais, užtikrina Globos namų darbuotojų bendradarbiavimą su vaikų tėvais, artimaisiais giminaičiais, asmenimis, laikinai paimančiais vaiką į savo šeimą;

4.14. organizuoja Globos namų dokumentacijos tvarkymą, duomenų, susijusių su įstaigos veikla, kaupimą;

4.15. teikia informaciją apie Globos namų veiklą ir teikiamas paslaugas, organizuoja pranešimų Globos namų interneto puslapyje paskelbimą;

4.16. užtikrina Globos namuose gyvenančių vaikų teisių bei teisėtų interesų apsaugą;

4.17. atlieka kitas teisės aktų nustatytas funkcijas, vykdo kitus Savivaldybės tarybos, Savivaldybės mero pavedimus.

**IV SKYRIUS**

**DIREKTORIAUS ATSAKOMYBĖ IR ATSKAITOMYBĖ**

5. Direktorius tiesiogiai pavaldus ir atskaitingas Savivaldybės tarybai ir Savivaldybės merui.

6. Už pavestų uždavinių ir funkcijų netinkamą vykdymą Direktorius atsako Lietuvos Respublikos įstatymų ir kitų teisės aktų nustatyta tvarka.

7. Direktorius atlygina savo darbo pareigų pažeidimu dėl jo kaltės padarytą turtinę ir neturtinę žalą Darbo kodekso nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_